लाला राम धन जां उस्ताद राम धन, एह्, इक्कै हस्ती दे नां न। डोगरी च कवि राम धन ‘लाला राम धन’ दे नां कन्नै मकबूल न पंजाबी च ‘उस्ताद राम धन’ नां कन्नै। कवि दे नां थमां पैह‌्लै बरतोने आह‌्ले इ’नें दौनें बक्ख-बक्ख खताबें दे बारे च एह् आखेआ जाई सकदा ऐ जे उन्दे पिता जी दा नां लाला बिशनदास हा इस करी पिता जी दे नां थमां ‘लाला’ उन्दे नां कन्नै बी जुड़ी गेआ होना। जदूं कवि जम्मू च रौह‌‌्न्दे हे तां उन्दे हमउमर ते बड्डे-बडेरे उ’नें गी ‘लाला राम धन’ करियै बलान्दे होने न। बाद च अखनूरै च उन्दे शर्गिद लोक उन्दे आस्तै ‘उस्ताद’ सम्बोधन बरतदे होने न। उन्दे प्रशंसक शर्गिदें उन्दी रचना ‘पूरन भगत’ छपवाई। ओह‌्दे पर, रचनाकार दा ना ‘उस्ताद राम धन’ छपे दा ऐ। इ’यां पंजाबी च उस्ताद राम धन करियै मश्हूर होए।